Diari Oficial de la Generalitat Valenciana


Sumari del DOGV 7947, del 30-12-2016 (2016/10459)

ACORD de 16 de desembre de 2016, del Consell, pel qual s'aprova el pressupost per a l'exercici 2016 de la Corporació Valenciana de Mitjans de Comunicació.
----------------------------------------------------------------------------------------------------------------------------------------------------------

### Dades del document

Número de DOGV
:   7947

Data del DOGV
:   30-12-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/10254


Data del document
:   16-12-2016

Organisme emissor
:   Conselleria d'Hisenda i Model Econòmic

Tipus de document
:   Acord

Descriptors 

:   * Conselleria d'Hisenda i Model Econòmic

ACORD de 16 de desembre de 2016, del Consell, pel qual s'aprova el pressupost per a l'exercici 2016 de la Corporació Valenciana de Mitjans de Comunicació. [2016/10255]  
La Corporació Valenciana de Mitjans de Comunicació, creada per la Llei 6/2016, 15 de juliol, de la Generalitat, del Servei Públic de Radiodifusió i Televisió d'Àmbit Autonòmic, de Titularitat de la Generalitat, és una entitat de dret públic amb personalitat jurídica pròpia i plena capacitat jurídica per al compliment de les seues finalitats. La Corporació, que s'integra en el sector públic instrumental de la Generalitat, està adscrita a efectes orgànics a la Presidència de la Generalitat, i està dotada d'especial autonomia en la gestió i d'independència funcional respecte de la Presidència de la Generalitat, de l'Administració del Consell i de la resta de les administracions.  
La Corporació té per objecte l'exercici de les competències que corresponen a la Generalitat per al disseny, desenvolupament de projectes, generació de produccions i continguts i prestació del servei públic audiovisual. L'oferta i la difusió dels continguts es realitzaran tant a través de les actuals com de les noves tecnologies que puguen sorgir. Tot això, en els termes que es defineixen en la Llei 6/2016 i en els que establisca la normativa vigent, per a ser exercit directament per la mateixa corporació, o a través de la societat o les societats prestadores dels serveis de ràdio i televisió que en depenguen.  
  
L'article 16.3.i de Llei 6/2016 atribueix al Consell Rector de la Corporació «aprovar l'avantprojecte de pressupostos anuals de la Corporació».  
L'esmentat Consell Rector, en la sessió de 3 de novembre de 2016, va aprovar la «Proposta de pressupost d'ingressos i despeses» de la Corporació.»  
La disposició transitòria desena de la Llei 6/2016 estableix que «sense que supose un increment de la dotació pressupostària prevista, es modifiquen i reordenen les consignacions pressupostàries de la llei de pressupostos de la Generalitat per a l'exercici 2016, secció 05 Presidència, programa 462.70 Servei públic de radiotelevisió, mitjançant l'habilitació de sengles línies de subvenció nominatives en la secció 05 Presidència, servei 03, centre gestor 01, programa 462.70, capítols 4 i 7, a favor de la Corporació de la Comunitat Valenciana de Mitjans de Comunicació, en la forma que es determina en l'annex, fet que implica una baixa pel mateix import en els capítols 2 i 6 del programa pressupostari esmentat.  
Amb l'entrada en vigor d'aquesta llei, es realitzaran les operacions pressupostàries i comptables que procedesquen per a garantir la disponibilitat dels crèdits a la Corporació de la Comunitat Valenciana de Mitjans Audiovisuals en l'exercici 2016.»  
Per últim, la disposició final primera de l'esmentada llei autoritza al Consell a dictar les disposicions necessàries per a desenvolupar-la i executar-la.  
Per tot això, a proposta del president de la Generalitat i del conseller d'Hisenda i Model Econòmic, el Consell, prèvia deliberació, en la reunió de 16 de desembre de 2016,  
  
  
ACORDA  
  
Aprovar el pressupost de la Corporació Valenciana de Mitjans de Comunicació per a l'exercici 2016, per import de 39.956.356 euros, amb el detall de les fitxes pressupostàries que figuren en l'annex a aquest acord.  
  
València, 16 de desembre de 2016  
  
La consellera secretària  
MÓNICA OLTRA JARQUE